THCOM จับมือพันธมิตรสหรัฐ “Orbital Insight” รุกคืบเทคฯอวกาศผ่าน “Geospatial Analytics”
THCOM ผนึก Orbital Insight จากสหรัฐอเมริกา ร่วมกันให้บริการนำข้อมูลทางเทคโนโลยีอวกาศต่างๆ มาวิเคราะห์ข้อมูลกิจกรรมบนพื้นโลก ผ่านแพลตฟอร์ม Geospatial Analytics แก่ลูกค้าทั้งในประเทศไทยและภูมิภาค
THCOM ผนึก Orbital Insight จากสหรัฐอเมริกา ร่วมกันให้บริการนำข้อมูลทางเทคโนโลยีอวกาศต่างๆ มาวิเคราะห์ข้อมูลกิจกรรมบนพื้นโลก ผ่านแพลตฟอร์ม Geospatial Analytics แก่ลูกค้าทั้งในประเทศไทยและภูมิภาค
19 ส.ค. 2565

นายปฐมภพ สุวรรณศิริ ประธานเจ้าหน้าที่บริหาร บริษัท ไทยคม จำกัด (มหาชน) หรือ THCOM เปิดเผยว่า บริษัทฯ ประกาศความสำเร็จในการเซ็นสัญญาร่วมเป็นพันธมิตรกับ Orbital Insight บริษัทชั้นนำด้านการให้บริการข้อมูลภูมิสารสนเทศ (Geospatial) จากสหรัฐอเมริกา โดยจะร่วมกันให้บริการนำข้อมูลทางเทคโนโลยีอวกาศต่างๆ มาวิเคราะห์ข้อมูลกิจกรรมบนพื้นโลก ผ่านแพลตฟอร์ม Geospatial Analytics แก่ลูกค้าทั้งในประเทศไทยและภูมิภาค
โดยแพลตฟอร์มของ Orbital Insight เป็นแหล่งรวมข้อมูลจากเทคโนโลยีอวกาศและพื้นโลก จากผู้ให้บริการที่หลากหลายครอบคลุมทั่วโลก เช่น ภาพถ่ายดาวเทียม ข้อมูลระบุพิกัดตำแหน่งจากอุปกรณ์เคลื่อนที่ ระบบหรืออุปกรณ์ติดตามเรือ รวมถึงข้อมูล IoT อื่นๆ โดยจะนำข้อมูลต่างๆ มาประมวลผลด้วยเทคโนโลยี Artificial Intelligence (AI) และ Machine Learning (ML) เพื่อใช้สำหรับการวิเคราะห์กิจกรรมบนพื้นโลก (ภูมิสารสนเทศ) ซึ่งผลจากการวิเคราะห์ดังกล่าวจะเป็นประโยชน์แก่ลูกค้าทั้งภาครัฐและภาคเอกชน สามารถนำข้อมูลไปใช้ในการบริหารจัดการภาคส่วนต่างๆ เช่น การบริหารจัดการทรัพยากรธรรมชาติ การขนส่ง การบริหารจัดการสาธารณูปโภคเพื่อตอบสนองความต้องการของประชาชน รวมถึงการใช้ข้อมูลเพื่อการตัดสินใจเชิงกลยุทธ์สำหรับภาคธุรกิจภายใต้สัญญาที่เกิดขึ้น
ทั้งนี้ ไทยคมจะให้บริการผ่านแพลตฟอร์ม Orbital Insight ใน 3 รูปแบบ ได้แก่ 1. การขายเฉพาะชุดข้อมูลให้แก่ลูกค้า, 2. การขาย license เพื่ออนุญาตให้ลูกค้าเข้าถึงแพลตฟอร์ม และ 3. การออกแบบแพลตฟอร์มตามวัตถุประสงค์การใช้งานของลูกค้า
“ไทยคมมีความยินดีเป็นอย่างยิ่งที่ได้ร่วมเป็นพันธมิตรทางธุรกิจกับ Orbital Insight ซึ่งเป็นบริษัทชั้นนำระดับโลกที่มีความเชี่ยวชาญในทคโนโลยีและแพลตฟอร์ม Geospatial Analytics โดยความร่วมมือที่เกิดขึ้นนี้ สอดคล้องกับกลยุทธ์การดำเนินธุรกิจของไทยคม ที่มุ่งเน้นการพัฒนาและขยายบริการร่วมกับพันธมิตร เพื่อช่วยเสริมศักยภาพและต่อยอดการให้บริการของไทยคมสู่ตลาดใหม่ในฐานะผู้ให้บริการชั้นนำในภูมิภาคด้านเทคโนโลยีอวกาศ (Regional Space Tech Company) อีกทั้ง การนำเทคโนโลยี geospatial มาประยุกต์ใช้ จะมีส่วนช่วยในการนำข้อมูลต่างๆ มาใช้เพื่อการวางแผน และประกอบการตัดสินใจเชิงกลยุทธ์ สร้างประโยชน์แก่ลูกค้าของไทยคมทั้งภาครัฐและเอกชน และส่งเสริมการพัฒนาประเทศในยุคดิจิทัล” นายปฐมภพ กล่าว
โดย Kevin OBrien, Chief Executive Officer กล่าวว่า ไทยคมเป็นผู้นำด้านธุรกิจสื่อสารผ่านดาวเทียมที่มีความโดดเด่นทั้งในแง่การดำเนินธุรกิจและนวัตกรรมที่ได้รับการยอมรับทั้งในประเทศไทยและเอเชีย Orbital Insight มีความภาคภูมิใจที่ได้ร่วมมือกับไทยคม และเป็นส่วนหนึ่งในการนำเสนอแพลตฟอร์ม Orbital Insight GO ซึ่งช่วยให้ลูกค้าสามารถตรวจสอบ เฝ้าระวัง และวางแผนเพื่อการพัฒนาเศรษฐกิจและสังคมได้อย่างมีประสิทธิภาพ